CELEX: 32009D0424
Language: el
Date: 2009-05-28 00:00:00
Title: 2009/424/ΕΚ: Απόφαση της Επιτροπής, της 28ης Μαΐου 2009 , για τροποποίηση, με σκοπό την προσαρμογή στην τεχνική πρόοδο, του παραρτήματος I της οδηγίας 76/769/ΕΟΚ του Συμβουλίου όσον αφορά τους περιορισμούς κυκλοφορίας στην αγορά και χρήσης των ελαίων για λυχνίες και των υγρών για αναπτήρες μπάρμπεκιου (grill lighters) [κοινοποιηθείσα υπό τον αριθμό Ε(2009) 4020] (Κείμενο που παρουσιάζει ενδιαφέρον για τον ΕΟΧ)

4.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 138/8
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 28ης Μαΐου 2009
   για τροποποίηση, με σκοπό την προσαρμογή στην τεχνική πρόοδο, του παραρτήματος I της οδηγίας 76/769/ΕΟΚ του Συμβουλίου όσον αφορά τους περιορισμούς κυκλοφορίας στην αγορά και χρήσης των ελαίων για λυχνίες και των υγρών για αναπτήρες μπάρμπεκιου (grill lighters)
   [κοινοποιηθείσα υπό τον αριθμό Ε(2009) 4020]
   (Κείμενο που παρουσιάζει ενδιαφέρον για τον ΕΟΧ)
   (2009/424/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (1), και ιδίως το άρθρο 2α,
   Εκτιμώντας τα ακόλουθα:
   
               (1)
            
            
               Από την 1η Ιουλίου 2000 η οδηγία 76/769/ΕΟΚ περιορίζει την πώληση στους καταναλωτές χρωματισμένων και αρωματισμένων ελαίων που παρουσιάζουν κίνδυνο σε περίπτωση αναρρόφησης και τα οποία προορίζονται για χρήση σε διακοσμητικές λυχνίες και φέρουν τη φράση κινδύνου R65.
            
         
               (2)
            
            
               Μολονότι η οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (2) και η οδηγία 1999/45/ΕΚ του Ευρωπαϊκού Κοινοβουλίου και του Συμβουλίου, της 31ης Μαΐου 1999, για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση των επικίνδυνων παρασκευασμάτων (3), προβλέπουν ότι οι περιέκτες των υγρών για αναπτήρες μπάρμπεκιου και των ελαίων για λυχνίες, που φέρουν την επισήμανση R65, πρέπει να φέρουν πώμα ασφαλείας για τα παιδιά, εξακολουθούν να συμβαίνουν ατυχήματα, δεδομένου ότι είτε οι περιέκτες δεν είναι σωστά κλεισμένοι είτε η ουσία έχει μεταφερθεί από μεγάλους αρχικούς περιέκτες σε μικρότερους περιέκτες χωρίς πώμα ασφαλείας για τα παιδιά.
            
         
               (3)
            
            
               Σύμφωνα με στοιχεία των εθνικών αρχών, έχει καταδειχθεί ότι τα μη αρωματισμένα και μη χρωματισμένα έλαια για λυχνίες και υγρά για αναπτήρες μπάρμπεκιου, που φέρουν την επισήμανση R65, παρουσιάζουν κίνδυνο για την υγεία του ανθρώπου, και ειδικότερα για την υγεία των μικρών παιδιών, αν αυτά τα καταπιούν, καθώς προκαλούν αναπνευστικές διαταραχές και διαταραχές της αναπνευστικής οδού.
            
         
               (4)
            
            
               Συνεπώς, είναι αναγκαίο να ενισχυθούν οι ισχύουσες διατάξεις σχετικά με τα έλαια για λυχνίες που χρησιμοποιούνται στις διακοσμητικές λυχνίες και να διασφαλιστεί ότι οι ουσίες και τα μείγματα που πωλούνται ως υγρά για αναπτήρες μπάρμπεκιου και προορίζονται για πώληση στο ευρύ κοινό φέρουν την κατάλληλη επισήμανση.
            
         
               (5)
            
            
               Για να ελαχιστοποιηθεί ο κίνδυνος κατά λάθος κατάποσης από μικρά παιδιά, πρέπει να θεσπιστούν απαιτήσεις συσκευασίας ώστε να καταστούν τα έλαια για λυχνίες και τα υγρά για αναπτήρες μπάρμπεκιου λιγότερο ελκυστικά στα παιδιά και να μειωθούν οι πιθανότητες να προκαλούν την περιέργειά τους, καθώς και να μην υπάρχει κίνδυνος να εκλαμβάνονται, κατά λάθος, τα εν λόγω προϊόντα ως ποτά. Πρέπει επίσης να περιοριστεί το μέγεθος του περιέκτη, για να ελαχιστοποιηθούν τα ατυχήματα που συνδέονται με τη μεταφορά από τους αρχικούς περιέκτες σε μικρότερους περιέκτες χωρίς πώματα ασφαλείας για τα παιδιά ή κατάλληλη επισήμανση.
            
         
               (6)
            
            
               Το Σεπτέμβριο του 2002 θεσπίστηκε ευρωπαϊκό πρότυπο για το σχεδιασμό ασφαλών διακοσμητικών λυχνιών, με σκοπό να μειωθεί η δυνατότητα πρόσβασης των μικρών παιδιών στα έλαια που χρησιμοποιούνται στις διακοσμητικές λυχνίες ελαίου (EN 14059). Το πρότυπο αυτό παρέχει τεκμήριο συμμόρφωσης με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (4). Πρέπει να ενισχυθεί η προστασία των καταναλωτών με την απαίτηση συμμόρφωσης με το εν λόγω πρότυπο.
            
         
               (7)
            
            
               Οι περιορισμοί σχετικά με την εμπορία και τη χρήση που θεσπίζονται με την παρούσα απόφαση λαμβάνουν υπόψη τις τρέχουσες γνώσεις όσον αφορά ασφαλέστερα εναλλακτικά προϊόντα. Τα κράτη μέλη πρέπει περιοδικά να υποβάλουν στην Επιτροπή έκθεση σχετικά με την ανάπτυξη εναλλακτικών προϊόντων, ώστε να διευκολυνθεί εν προκειμένω η εξέταση εκ μέρους του Ευρωπαϊκού Οργανισμού Χημικών Προϊόντων. Ο Ευρωπαϊκός Οργανισμός Χημικών Προϊόντων πρέπει να αξιολογεί, με βάση την αποτελεσματικότητα των προτεινόμενων μέτρων για την προστασία της ασφάλειας των παιδιών, κατά πόσον απαιτείται η θέσπιση πρόσθετων μέτρων και η απαγόρευση της χρήσης των υγρών για αναπτήρες μπάρμπεκιου και των ελαίων για διακοσμητικές λυχνίες. Για το σκοπό αυτό, ο Ευρωπαϊκός Οργανισμός Χημικών Προϊόντων θα λάβει υπόψη τις απαιτήσεις του παραρτήματος XV του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (5).
            
         
               (8)
            
            
               Η οδηγία 2008/112/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την τροποποίηση των οδηγιών του Συμβουλίου 76/768/ΕΟΚ, 88/378/ΕΟΚ, 1999/13/ΕΚ και των οδηγιών του Ευρωπαϊκού Κοινοβουλίου και του Συμβουλίου 2000/53/ΕΚ, 2002/96/ΕΚ και 2004/42/ΕΚ ώστε να προσαρμοσθούν με τον κανονισμό (ΕΚ) αριθ. 1272/2008 για την ταξινόμηση, την επισήμανση και τη συσκευασία ουσιών και μειγμάτων (6) επιβάλλει υποχρεώσεις στους παρασκευαστές επικίνδυνων ουσιών οι οποίες διατίθενται στην κοινοτική αγορά έως την 1η Δεκεμβρίου 2010. Για να διευκολυνθεί η εφαρμογή των πρόσθετων διατάξεων σχετικά με την επισήμανση και τη συσκευασία που περιλαμβάνονται στην παρούσα απόφαση, πρέπει να επιβληθεί η ίδια ημερομηνία στους παρασκευαστές που διαθέτουν στην κοινοτική αγορά έλαια για λυχνίες και υγρά για αναπτήρες μπάρμπεκιου. Επιπλέον, πρέπει να χρησιμοποιείται η νέα φράση κινδύνου (H304), η οποία απαιτείται από την οδηγία 2008/112/ΕΚ.
            
         
               (9)
            
            
               Ο κανονισμός (ΕΚ) αριθ. 1907/2006 καταργεί και αντικαθιστά την οδηγία 76/769/ΕΟΚ με ισχύ από την 1η Ιουνίου 2009. Το παράρτημα XVII του εν λόγω κανονισμού αντικαθιστά το παράρτημα Ι της οδηγίας 76/769/ΕΟΚ. Ως εκ τούτου, οιαδήποτε τροποποίηση των περιορισμών που θεσπίζονται δυνάμει της οδηγίας 76/769/ΕΟΚ πρέπει να ενσωματώνεται στο παράρτημα XVII του κανονισμού (ΕΚ) αριθ. 1907/2006.
            
         
               (10)
            
            
               Συνεπώς, η οδηγία 76/769/ΕΟΚ πρέπει να τροποποιηθεί ανάλογα.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποσκοπούν στην εξάλειψη των τεχνικών εμποδίων στο εμπόριο επικίνδυνων ουσιών και παρασκευασμάτων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα I της οδηγίας 76/769/ΕΟΚ τροποποιείται σύμφωνα με το κείμενο του παραρτήματος της παρούσας απόφασης.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 28 Μαΐου 2009.
      
         
            Για την Επιτροπή
         
         Günter VERHEUGEN
         
         
            Αντιπρόεδρος
         
      
   
   
      (1)  ΕΕ L 262 της 27.9.1976, σ. 201.
   
      (2)  ΕΕ 196 της 16.8.1967, σ. 1.
   
      (3)  ΕΕ L 200 της 30.7.1999, σ. 1.
   
      (4)  ΕΕ L 11 της 15.1.2002, σ. 4.
   
      (5)  ΕΕ L 396 της 30.12.2006, σ. 1, όπως διορθώθηκε με την ΕΕ L 136 της 29.5.2007, σ. 3.
   
      (6)  ΕΕ L 345 της 23.12.2008, σ. 68.
   
      ΠΑΡΑΡΤΗΜΑ
      Το σημείο 3 του παραρτήματος I της οδηγίας 76/769/ΕΟΚ αντικαθίσταται από τα ακόλουθα:
      
         
                     
                                 «3.
                              
                              
                                 Υγρές ουσίες ή μείγματα που θεωρούνται επικίνδυνα σύμφωνα με τους ορισμούς της οδηγίας 67/548/ΕΟΚ (1) του Συμβουλίου και της οδηγίας 1999/45/ΕΚ του Ευρωπαϊκού Κοινοβουλίου και του Συμβουλίου (2).
                              
                           
                  
                     
                                 1.
                              
                              
                                 Δεν πρέπει να χρησιμοποιούνται:
                                 
                                             —
                                          
                                          
                                             σε διακοσμητικά αντικείμενα τα οποία προορίζονται για την παραγωγή φωτιστικών ή χρωματικών εντυπώσεων που επιτυγχάνονται με την αλληλεπίδραση διαφορετικών φάσεων, για παράδειγμα σε διακοσμητικές λυχνίες και σταχτοδοχεία,
                                          
                                       
                                             —
                                          
                                          
                                             σε είδη για αστεϊσμούς και “παγίδες”,
                                          
                                       
                                             —
                                          
                                          
                                             σε ατομικά παιχνίδια ή παιχνίδια συναναστροφής ή σε κάθε είδους αντικείμενα που προορίζονται να χρησιμοποιηθούν ως παιχνίδια, ακόμη και όταν έχουν και διακοσμητικό χαρακτήρα.
                                          
                                       
                           
                                 2.
                              
                              
                                 Τα αντικείμενα που δεν συμμορφώνονται με τις διατάξεις της παραγράφου 1 δεν πρέπει να διατίθενται στην αγορά.
                              
                           
                                 3.
                              
                              
                                 Δεν πρέπει να διατίθενται στην αγορά εάν περιέχουν χρωστικές ουσίες, εκτός εάν αυτό απαιτείται για φορολογικούς λόγους ή εάν περιέχουν άρωμα, ή και τα δύο, εφόσον:
                                 
                                             —
                                          
                                          
                                             μπορούν να χρησιμοποιηθούν ως καύσιμο σε διακοσμητικές λυχνίες ελαίου που προορίζονται για πώληση στο ευρύ κοινό και
                                          
                                       
                                             —
                                          
                                          
                                             ενέχουν κίνδυνο σε περίπτωση αναρρόφησης και φέρουν την επισήμανση R65 ή H304.
                                          
                                       
                           
                                 4.
                              
                              
                                 Οι διακοσμητικές λυχνίες ελαίου που προορίζονται για πώληση στο ευρύ κοινό δεν πρέπει να διατίθενται στην αγορά, εκτός εάν συμμορφώνονται με το ευρωπαϊκό πρότυπο σχετικά με τις διακοσμητικές λυχνίες ελαίου (EN 14059) το οποίο θεσπίστηκε από την Ευρωπαϊκή Επιτροπή Τυποποίησης (CEN).
                              
                           
                                 5.
                              
                              
                                 Με την επιφύλαξη της εφαρμογής άλλων κοινοτικών διατάξεων σχετικά με την ταξινόμηση, τη συσκευασία και την επισήμανση των επικίνδυνων ουσιών και μειγμάτων, οι προμηθευτές πρέπει να εξασφαλίζουν, πριν από τη διάθεση στην αγορά, ότι πληρούνται οι ακόλουθες απαιτήσεις:
                                 
                                             α)
                                          
                                          
                                             τα έλαια για λυχνίες, που φέρουν την επισήμανση R65 ή H304 και προορίζονται για πώληση στο ευρύ κοινό, πρέπει να φέρουν, με τρόπο ευδιάκριτο, ευανάγνωστο και ανεξίτηλο, την ακόλουθη ένδειξη:
                                             “Οι λυχνίες που περιέχουν το υγρό αυτό πρέπει να παραμένουν μακριά από τα παιδιά”· και, έως την 1η Δεκεμβρίου 2010, “Μία μόνο σταγόνα ελαίου για λυχνίες – ή ακόμη και το πιπίλισμα του φυτιλιού των λυχνιών – μπορεί να οδηγήσει σε πνευμονική βλάβη που να απειλεί τη ζωή”·
                                          
                                       
                                             β)
                                          
                                          
                                             τα υγρά για αναπτήρες μπάρμπεκιου, που φέρουν την επισήμανση R65 ή H304 και προορίζονται για πώληση στο ευρύ κοινό, πρέπει να φέρουν, με τρόπο ευανάγνωστο και ανεξίτηλο, έως την 1η Δεκεμβρίου 2010, την ακόλουθη ένδειξη: “Μία μόνο σταγόνα υγρού για αναπτήρες μπάρμπεκιου μπορεί να οδηγήσει σε πνευμονική βλάβη που να απειλεί τη ζωή”·
                                          
                                       
                                             γ)
                                          
                                          
                                             τα έλαια για λυχνίες και τα υγρά για αναπτήρες μπάρμπεκιου, που φέρουν την επισήμανση R65 ή H304 και προορίζονται για πώληση στο ευρύ κοινό, συσκευάζονται, έως την 1η Δεκεμβρίου 2010, σε μαύρους αδιαφανείς περιέκτες που δεν υπερβαίνουν το ένα λίτρο.
                                          
                                       
                           
                                 6.
                              
                              
                                 Το αργότερο έως την 1η Ιουνίου 2014 η Επιτροπή θα ζητήσει από τον Ευρωπαϊκό Οργανισμό Χημικών Προϊόντων να καταρτίσει φάκελο, σύμφωνα με το άρθρο 69 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (Reach) (3), με σκοπό την απαγόρευση, εφόσον κριθεί σκόπιμο, των υγρών για αναπτήρες μπάρμπεκιου και των ελαίων για διακοσμητικές λυχνίες, που φέρουν την επισήμανση R65 ή H304 και προορίζονται για πώληση στο ευρύ κοινό.
                              
                           
                                 7.
                              
                              
                                 Τα φυσικά ή νομικά πρόσωπα που διαθέτουν στην αγορά για πρώτη φορά έλαια για λυχνίες και υγρά για αναπτήρες μπάρμπεκιου, τα οποία φέρουν την επισήμανση R65 ή H304, παρέχουν, έως την 1η Δεκεμβρίου 2011 και ετησίως στη συνέχεια, στην αρμόδια αρχή του οικείου κράτους μέλους στοιχεία σχετικά με προϊόντα εναλλακτικά των ελαίων για λυχνίες και των υγρών για αναπτήρες μπάρμπεκιου, που φέρουν την επισήμανση R65 ή H304. Τα κράτη μέλη διαθέτουν τα εν λόγω στοιχεία στην Επιτροπή.
                              
                           
               
      
         (1)  ΕΕ 196 της 16.8.1967, σ. 1.
      
         (2)  ΕΕ L 200 της 30.7.1999, σ. 1.
      
         (3)  ΕΕ L 396 της 30.12.2006, σ. 1, όπως διορθώθηκε με την ΕΕ L 136 της 29.5.2007, σ. 3.»